जयपुर, 4 अक्टूबर। राज्य में समर्थन मूल्य पर मूंग एवं उड़द की खरीद के लिये 3 अक्टूबर से किसानों का ऑनलाइन पंजीयन शुरू कर दिया गया है और अबतक 33 हजार 760 किसानों ने पंजीयन करा दिया है। इसमें से मूंग के लिये 10 हजार 600 तथा उड़द के लिये 23 हजार 160 पंजीयन हुये हैं। यह जानकारी राजफैड की प्रबंध निदेशक डॉ. वीना प्रधान ने गुरूवार को दी। उन्होंने बताया कि पंजीयन को लेकर किसानों को जागरूक किया जा रहा है जिससे संबंधित दस्तावेज किसान के द्वारा अपलोड किये जा रहे हैं। यह जानकारी में आया है कि कई किसानों द्वारा पंजीयन के समय केवल जमाबन्दी अपलोड की जा रही है लेकिन गिरदावरी अपलोड नहीं की जा रही है। ऐसे किसान समय रहते आवश्यक रूप से गिरदावरी अपलोड करें ताकि उनका पंजीयन मान्य हो सके।